2 vas wat glo wapens op plaas steel | Netwerk24
Deur Marietie Louw-Carstens 26 Mei 2020 17:27
Brig. Motlafela Mojapelo, provinsiale polisiewoordvoerder, sê die mans is 21 en 49 jaar oud en is tydens ’n misdaadvoorkomingsveldtog in die Dan-nedersetting aangekeer.
Hulle het glo in Februarie by ’n plaashuis in die Letsitele-distrik ingebreek en die vuurwapens, ’n kamera en paspoorte gesteel.
Die twee jaggewere en ammunisie waarop die polisie in Tzaneen in Limpopo Maandag beslag gelê het.Foto: SAPD
Die polisie het Maandag op twee jaggewere en patrone beslag gelê wat glo in die mans se huise was.
Mojapelo sê die publiek het inligting aan die polisie gegee dat die twee mans glo die vuurwapens wou verkoop.
Die mans sal Woensdag in die landdroshof in Nkowankowa op aanklag van diefstal en die besit van ongelisensieerde vuurwapens en patrone verskyn.
Enigiemand met inligting wat kan lei tot die inhegtenisneming van nog verdagtes wat glo by die inbraak betrokke was, kan speursers. Lucas Raseala by 076 618 0899 bel.
Intussen is niemand nog in hegtenis geneem ná die aanval Sondag op Bert Kotze (49) en sy gesin op ’n plaas in Tinmyne buite Mokopane nie.
Agt mans het Kotze oorval toe hy na van sy diere toe wou gaan. Hy, sy vrou en hul 12-jarige dogter is vasgebind.
Die mans het vier selfone, ’n tabletrekenaar, twee pistole, juweliersware en drie jaggewere gesteel. Hulle het in Kotze se wit Toyota Hilux-bakkie gevlug.
Die polisie en lede van die Heritage Protection Group, ’n misdaadbekampingsorganisasie, het die bakkie sowat 2 km van die plaashuis af gekry. Die aanvallers is vermoedelik deur ’n makker(s) met ’n ander voertuig opgelaai.
Kotze en sy familie is nie ernstig beseer nie. Enigiemand met inligting oor die voorval kan kol. Mmaptisi Sekotlong by 082 565 8426 bel.
Meer oor: Tzaneen | Plaas | Wapens | Steel
5 vas ná 50 wapens gesteel is
4 vasgetrek wat glo wapens op plaas steel